2004 YIL MAKROIQTISODIY KOʻRSATKIChLARINING ASOSIY PARAMETRLARI VA ULARNING BAJARILIShINI NAZORAT QILIShNI KUChAYTIRISh ChORA-TADBIRLARI TOʻGʻRISIDA
(resolution, 2021-02-22)

Respublika iqtisodiyotini barqaror va dinamik rivojlantirish uchun qulay shart-sharoitlar yaratish, maqsadli makroiqtisodiy prognoz parametrlarga erishish, inflatsiya darajasini qisqartirish va milliy valyuta kursining barqarorligini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Iqtisodiyot vazirligi, Moliya vazirligi va Markaziy banki tomonidan ishlab chiqilgan 2004-yilning asosiy makroiqtisodiy koʻrsatkichlari prognozi 1-ilovaga* muvofiq maʼqullansin. 2. Quyidagilar 2004-yilda maqsadli makroiqtisodiy koʻrsatkichlarga erishish, iqtisodiyotni yanada erkinlashtirish va iqtisodiy islohotlarni chuqurlashtirishning asosiy yoʻnalishlari etib belgilansin: inflatsiya darajasini yanada pasaytirishga qaratilgan qattiq pul-kredit siyosatini amalga oshirishni davom ettirish, milliy valyutaning barqarorligini taʼminlash va pul resurslarining toʻlaqonli, balansli bozorini shakllantirish; iqtisodiyotning real sektoriga soliq yukini asta-sekin pasaytirishni nazarda tutuvchi qattiq soliq-budjet siyosati olib borish, shu jumladan markazlashtirilgan investitsiyalarni budjetdan moliyalashtirishni qisqartirish va tegishli ravishda iqtisodiyotga xususiy investitsiyalar ulushini koʻpaytirish hisobiga budjet xarajatlarini maqbullashtirish; iqtisodiyotda davlatning tartibga soluvchi rolini yanada keskin cheklash, mavjud boʻlib turgan maʼmuriy cheklashlarni va cheklashlarning boshqa turlarini olib tashlash, tadbirkorlarga qoʻshimcha ragʻbatlar va preferensiyalar berish; xususiylashtirish sohasida, agrosanoat kompleksi, kapital qurilish va uy-joy-kommunal xoʻjaligida tarkibiy islohotlarning tasdiqlangan dasturlarini amalga oshirish; xoʻjalik yurituvchi subyektlarning oʻzaro hisob-kitobi tizimini takomillashtirish va iqtisodiyotdagi toʻlov intizomini tubdan mustahkamlash, shuningdek naqd pul muomalasini ustun darajada iqtisodiy mexanizmlar orqali mustahkamlash yuzasidan amaliy chora-tadbirlar koʻrish. 3. Vazirlar Mahkamasining Umumiqtisodiyot kompleksi tomonidan ishlab chiqilgan 2004-yilda makroiqtisodiy siyosatni amalga oshirishning asosiy chora-tadbirlari dasturi 2-ilovaga* muvofiq tasdiqlansin. 4. Vazirlar Mahkamasining Umumiqtisodiyot kompleksi Oʻzbekiston Respublikasi Markaziy banki bilan birgalikda: makroiqtisodiy koʻrsatkichlarning maʼqullangan cheklangan parametrlariga rioya qilinishi va 2004-yilda makroiqtisodiy siyosatni amalga oshirishning asosiy chora-tadbirlari dasturi amalga oshirilishi ustidan doimiy monitoring olib borsin; monitoring natijalari boʻyicha yilning har choragida Vazirlar Mahkamasiga inflatsiyani pasaytirishga, pul muomalasini barqarorlashtirishga, iqtisodiy oʻsishni ragʻbatlantirishga, toʻlov va savdo balansini maqbullashtirishga qaratilgan qoʻshimcha chora-tadbirlar koʻrish yuzasidan takliflar bilan birga, zarurat boʻlganda makroiqtisodiy parametrlarning tasdiqlangan prognozini aniqlashtirgan holda, tasdiqlangan Dasturning amalga oshirilishi toʻgʻrisida hisobot taqdim etsin. 5. Oʻzbekiston Respublikasi Markaziy bankiga tijorat banklari bilan birgalikda: tijorat banklarining depozitlari va kreditlari boʻyicha foiz stavkalari darajasi ustidan doimiy monitoring olib borish, pulga (kredit resurslariga) talab va taklifni tahlil etish va kredit resurslarini jalb etish va banklararo bozorga joylashtirish boʻyicha operatsiyalar oʻtkazish; pul-kredit siyosatining maqsad va vazifalarini hisobga olgan holda hamda iqtisodiyotning real sektori xoʻjalik yurituvchi subyektlari, eng avvalo kichik biznes va xususiy tadbirkorlik subyektlari kredit resurslari olishini taʼminlash uchun, inflatsiyaning shakllanayotgan darajasi, banklararo bozordagi foiz stavkalari darajasi bilan mustahkam bogʻliqlikda Markaziy bankning qayta moliyalashtirish stavkasini belgilashning oʻzgaruvchan tizimini qoʻllash tavsiya etilsin. Markaziy bank Oʻzbekiston Banklar uyushmasi va tijorat banklari bilan birgalikda bir oy muddatda Vazirlar Mahkamasiga plastik kartochkalar asosida naqd pulsiz hisob-kitob qilish tizimi kengaytirilishini ragʻbatlantirish, tijorat banklari tomonidan mamlakatimiz korxonalariga kredit berilishini faollashtirish boʻyicha chora-tadbirlar toʻgʻrisidagi taklifni kiritsin. 6. Oʻzbekiston Respublikasi Moliya vazirligi doimiy asosda: Oʻzbekiston Respublikasi Davlat soliq qoʻmitasi va Davlat bojxona qoʻmitasi bilan birgalikda manbalar va hududlar boʻyicha budjet daromadlari tushumi, budjet mablagʻlaridan maqsadli va oqilona foydalanilishi hamda Davlat budjeti taqchilligining cheklangan darajasiga rioya etilishi ustidan qattiq nazorat oʻrnatsin; Oʻzbekiston Respublikasi Davlat soliq qoʻmitasi bilan birgalikda soliq yukini kamaytirishga doir chora-tadbirlarning, berilgan imtiyozlar va preferensiyalarning, soliq toʻlovchilarning, ayniqsa kichik tadbirkorlik subyektlarining moliya-xoʻjalik faoliyatiga, shuningdek Davlat budjeti daromadlari ijrosining holatiga taʼsirini oʻrganib chiqsin va natijalar boʻyicha Oʻzbekiston Respublikasi Vazirlar Mahkamasiga tegishli takliflar kiritsin; mahalliy budjetlarning roli, mustaqilligi va masʼuliyatini oshirishni hamda mahalliy darajalardagi budjetlar ijrosida fuqarolarning oʻzini oʻzi boshqarish organlarining rolini mustahkamlashni nazarda tutuvchi budjetlararo munosabatlarni takomillashtirish chora-tadbirlarini koʻrsin; budjet mablagʻlaridan, davlat maqsadli jamgʻarmalari mablagʻlaridan va budjet muassasalarining budjetdan tashqari daromadlaridan qonuniy va maqsadli foydalanilishini qattiq nazorat qilsin va natijalar boʻyicha Vazirlar Mahkamasiga davlat xarajatlarini maqbullashtirish yuzasidan takliflar kiritsin. 7. Oʻzbekiston Respublikasi Iqtisodiyot vazirligi va Davlat statistika qoʻmitasi: Markaziy bank bilan birgalikda narxlar indekslari dinamikasi ustidan doimiy nazorat oʻrnatsinlar, isteʼmol narxlari oʻsishiga taʼsir etuvchi omillarni aniqlasinlar va unga yoʻl qoʻymaslik yuzasidan oldini oluvchi chora-tadbirlar koʻrsinlar; yilning har choragida ishlab chiqarish quvvatlaridan foydalanish darajasini tahlil etsinlar, zarurat boʻlganda, ularning aniq tarmoqlarga, shu jumladan isteʼmol tovarlari ishlab chiqarish boʻyicha yuklamasini oshirishga koʻmaklashuvchi takliflar kiritsinlar. 8. Oʻzbekiston Respublikasi Davlat statistika qoʻmitasi, Iqtisodiyot vazirligi, boshqa manfaatdor vazirliklar va idoralar bilan birgalikda ikki oy muddatda: BMTning milliy schyotlari tizimi standartlariga muvofiq yalpi ichki mahsulot hisob-kitobi metodikasini va iqtisodiy faoliyatning barcha turlari toʻliq qamrab olinishi taʼminlanishini takomillashtirsin; yalpi ichki mahsulot qismlarini toʻliqroq baholash uchun zarur axborot va metodologiya bazasi yaratish maqsadida iqtisodiy faollikning har xil yoʻnalishlari boʻyicha tanlab olingan tadqiqotlar tarmogʻini kengaytirsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S.Azimov va Oʻzbekiston Respublikasi Markaziy banki raisi F.M.Mullajonov zimmasiga yuklansin.